VEGA præsenterer: **YouTube-fænomenet HRVY danser sig til popstjernestatus**  
*Britiske HRVY lægger op til et popshow uden lige, når han med hjælp fra sine dansere sparker gang i Lille VEGA den 21. marts.*

Den blot 19-årige Harvey Leigh Cantwells kurs mod stjernerne er blevet hjulpet godt på vej af sociale medier. Under kunstnernavnet HRVY startede den unge brite med at uploade covernumre til YouTube, hvor han hurtigt fik skaffet sig en loyal fanskare, der bliver ved med at vokse. I skrivende stund har den britiske popkomet fire millioner følgere på Instagram og knapt to millioner på YouTube.

I år har den unge popsanger spillet udsolgte shows i både Australien, Indien og Filippinerne samt været på turné med nogle af Englands mest prominente popnavne som The Vamps og Little Mix. HRVY nævner selv Justin Timberlake som en af sine største idoler, hvilket går igen i både den dansable pop samt de energiske liveoptrædener.

”I’m a young artist, so I want to make it fresh and keep the energy up. I think performing with my dancers makes the show visually amazing, too. It’s definitely stepped up the whole experience for fans.”

Videoen til hittet ”Personal” er blevet set mere end 190 millioner gange, og HRVY har travlt med at udgive ny musik. Seneste single hedder ”I Don’t Think About You”, og har en mere afdæmpet, akustisk lyd, der viser en anden side af den sprudlende popstjerne.

**Fakta om koncerten:**  
HRVY (UK)  
Torsdag d. 21. marts kl. 20.00  
Lille VEGA, Enghavevej 40, 1674 København V  
Billetpris: 300 kr. + gebyr / (VIP) 500 kr. + gebyr  
Billetsalget starter fredag d. 21. december kl. 10.00 via vega.dk og Ticketmaster.